ફૉર્મલ ડ્રેસ તમે અવૉર્ડ-ફંક્શનમાં અથવા તો કૉકટેલ પાર્ટીમાં ખાસ જોયા હશે. આવાં ગાઉન ખાસ કરીને લાયક્રા અને હોઝિયરી મિક્સમાંથી બનાવવામાં આવે છે. તેમ જ નેટ જેવા ફ્લોઇ ફૅબ્રિકમાંથી પણ બને છે. આવા ડ્રેસ મોટા ભાગે બૉડી-ફિટેડ જ હોય છે. આવા ડ્રેસ પાતળી અને વેલ-મેઇન્ટેન્ડ બૉડી પર જ સારા લાગે છે. જોકે હવે હેવી બૉડીવાળા પણ આવા ડ્રેસ પહેરતાં અચકાતા નથી. આવા ડ્રેસ પહેરતી વખતે ખાસ ધ્યાન રાખવું કે જો તમારી બૉડી હેવી છે તો તમારે ફુલ બૉડી કૉર્સેટ પહેરવું પડે જેથી પેટ થોડું ઓછું લાગે. ફૉર્મલ ડ્રેસ પહેરતી વખતે એની ગરિમા જાળવવી પડે છે. જેમ કે એની સાથે પ્રૉપર મેકઅપ અને ઍક્સેસરી પણ પ્રસંગને અનુરૂપ હોવી જ જોઈએ. જેમ કે આવા ડ્રેસમાં વધારે કંઈ પહેરવાની જરૂર નથી પડતી, માત્ર હાથમાં એક બ્રેસલેટ અને કાનમાં ટૉપ્સ કે લૉન્ગ ઇઅર-રિંગ્સ પહેરવી. જો તમારા ડ્રેસની નેકલાઇન થોડી બ્રૉડ હોય તો લૉન્ગ ઇઅર-રિંગ સારી લાગી શકે અને જો ક્લોઝ નેક હોય તો ટૉપ્સ સારાં લાગી શકે. આવા ડ્રેસમાં હાઈ હીલ્સ જ પહેરવી પડે છે જેના લીધે પ્રૉપર ફૉર્મલ લુક મેઇન્ટેન થાય.